Informatīvais ziņojums

**par Latvijas Republikas nacionālo pozīciju Nr. 1 par priekšlikumu Eiropas Parlamenta un Padomes regulai par Eiropas politisko partiju un Eiropas politisko fondu statusu un finansēšanu**

 Priekšlikuma Eiropas Parlamenta un Padomes regulai par Eiropas politisko partiju un Eiropas politisko fondu statusu un finansēšanu (turpmāk – priekšlikums) mērķis ir stiprināt Eiropas politisko partiju un ar to saistīto fondu spējas veidot patiesu Eiropas sabiedrisko telpu un paust ES pilsoņu gribu, uzlabojot to darbības efektivitāti, pārredzamību un atbildību.

 Priekšlikums paredz grozīt šobrīd spēkā esošo 2003. gada 4. novembra regulu (EK) Nr. 2004/2003 par noteikumiem, kas attiecas uz Eiropas līmeņa politiskajām partijām un to finansēšanu, kas grozīta arī 2007. gadā, lai cita starpā atļautu no ES budžeta finansēt Eiropas politiskos fondus.

 Jaunais priekšlikums paredz, pirmkārt, noteikt Eiropas līmeņa politiskajām partijām Eiropas līmeņa juridisko statusu, gadījumā, ja tā atbilst tās dalībvalsts tiesību aktu prasībām, kurā atrodas tās mītne, un, otrkārt, mainīt kārtību attiecībā uz piešķirtā finansējuma uzraudzību, ieviešot stingras atskaites un kontroles prasības, piemēram, pienākumu publicēt informāciju par tiem ziedotājiem, kas gada laikā partijai ziedo vairāk kā 1000 eiro.

 Latvija kopumā pozitīvi vērtē Komisijas iniciatīvu, tomēr Latvijai ir bažas attiecībā uz vairākiem jautājumiem. Pirmkārt, Latvija piesardzīgi raugās uz Eiropas Parlamenta lielo iesaisti partiju reģistrācijas, uzraudzības un likvidācijas procesos, jo ir bažas, ka tādējādi nav iespējams nodrošināt, ka lēmumu pieņemšana ir brīva no politiskās ietekmes. Latvija uzskata, ka šādas darbības nav Eiropas Parlamenta kompetencē un šāds kompetences robežu pārkāpums varētu būt pretrunā klasiskajam varas dalīšanas principam. Otrkārt, priekšlikuma noteikumi paredz tikai vienreizēju reģistrāciju Eiropas Parlamentā, balstoties uz prasībām, kas izvirzītas izvēlētajā mītnes valstī. Latvijai ir bažas, ka, ņemot vērā atšķirīgās prasības dažādās dalībvalstīs, Eiropas politiskajās partijas varētu tikt nostādītas labvēlīgākā stāvoklī pret nacionālajām politiskajām partijām. Tāpat, Latvijas ieskatā priekšlikumā nav pietiekami skaidri noteikti finansējuma nodalīšanas mehānismi. Līdz ar to Latvijai ir svarīgi turpināt ekspertu līmeņa diskusijas priekšlikuma kontekstā un sniegt Latvijas interesēm atbilstošu pozīciju minētā tiesību akta izstrādes procesā.

Tieslietu ministrs J. Bordāns

15.02.2013. 14:09

327

Elīna Dindendorfa

Eiropas lietu departaments

67036913, Elina.Dindendorfa@tm.gov.lv